Návrh

VYHLÁŠKA
Ministerstva financií Slovenskej republiky

z ................ 2012,

ktorou sa dopĺňa vyhláška Ministerstva financií Slovenskej republiky 
č. 419/2006 Z. z., ktorou sa vykonávajú niektoré ustanovenia zákona č. 199/2004 Z. z. Colný zákon a o zmene a doplnení niektorých zákonov v znení neskorších predpisov v znení neskorších predpisov

Ministerstvo financií Slovenskej republiky podľa § 4 ods. 2 zákona č. 199/2004 Z. z. Colný zákon a o zmene a doplnení niektorých zákonov v znení zákona č. ....../2013 Z. z. ustanovuje:

Čl. I

	Vyhláška Ministerstva financií Slovenskej republiky č. 419/2006 Z. z., ktorou sa vykonávajú niektoré ustanovenia zákona č. 199/2004 Z. z. Colný zákon a o zmene a doplnení niektorých zákonov v znení neskorších predpisov v znení vyhlášky č. 530/2006 Z. z., vyhlášky č. 661/2006 Z. z., vyhlášky č. 564/2007 Z. z., vyhlášky č. 234/2008 Z. z., vyhlášky č. 571/2008 Z. z., vyhlášky č. 363/2009 Z. z., vyhlášky č. 588/2009 Z. z., vyhlášky č. 122/2010 Z. z., vyhlášky č. 15/2011 Z. z., vyhlášky č. 418/2011 Z. z. a vyhlášky č. 551/2011 Z. z. sa dopĺňa takto:

1. Za § 1b sa vkladá § 1c, ktorý znie:

„§ 1c

Vzor tlačiva na ohlásenie peňažných prostriedkov v hotovosti je uvedený v prílohe č. 1c.“.

	2. Za prílohu č. 1b sa vkladá príloha č. 1c, ktorá znie:

								„Príloha č. 1c
  k vyhláške č. 419/2006 Z. z.

V Z O R

POZNÁMKY NA VYPĹŇANIE TLAČIVA:

Povinnosť ohlásiť peňažné prostriedky v hotovosti pri vstupe na územie Európskej únie a pri výstupe z územia Európskej únie je súčasťou stratégie Európskej únie na zabránenie praniu špinavých peňazí a boja proti financovaniu terorizmu.
Toto tlačivo sa  vypĺňa  pri  vstupe  na územie Európskej únie  alebo pri výstupe z územia Európskej  únie  s peňažnými prostriedkami v hotovosti vo výške 10 000 eur alebo viac (alebo ekvivalentom v iných menách) [čl. 3 ods. 1 nariadenia Európskeho parlamentu a Rady (ES) č. 1889/2005]. Podľa čl. 2 ods. 2 nariadenia Európskeho parlamentu a Rady (ES) č. 1889/2005 sa ohlasujú:
a) obchodovateľné finančné nástroje na doručiteľa vrátane menových nástrojov na doručiteľa, ako sú napríklad cestovné šeky, obchodovateľné nástroje (vrátane šekov, vlastných zmeniek a peňažných poukážok), ktoré sú buď vo forme cenného papiera na doručiteľa indosovaného bez obmedzenia, vystaveného na fiktívneho príjemcu (platby), alebo inak v takej podobe, že právny nárok z nich prechádza na inú osobu ich doručením, ako aj ďalšie finančné nástroje (vrátane šekov, vlastných zmeniek a peňažných poukážok), ktoré sú síce podpísané, ale meno príjemcu nie je uvedené;
b) mena (bankovky a mince, ktoré sú v peňažnom obehu ako prostriedok výmeny).
V prípade uvedenia nesprávnych, nepresných alebo neúplných informácií sa vychádza z predpokladu, že povinná osoba nesplnila uvedenú povinnosť a príslušnými orgánmi jej môžu byť  uložené  sankcie na základe § 72 ods. 1 písm. n) zákona č. 199/2004 Z. z. Colný zákon  v znení neskorších predpisov a čl. 3 ods. 1 a čl. 9 ods. 1 nariadenia Európskeho parlamentu a Rady (ES) č. 1889/2005. Informácie a osobné údaje sú zaznamenané a spracované príslušnými orgánmi [čl. 5 ods. 1 nariadenia (ES) č. 1889/2005 ] a sprístupnené orgánom uvedeným v čl. 22 smernice 2005/60/ES. S údajmi sa zaobchádza v súlade s platnými predpismi o ochrane údajov  (zákon č. 428/2002 Z. z. o ochrane osobných údajov v znení neskorších predpisov a zákon č. 652/2004 Z. z. o orgánoch štátnej správy v colníctve v znení neskorších predpisov).

VYSVETLIVKY

Všetky biele časti sa vypĺňajú veľkými písmenami a perom s tmavým atramentom (ak sa to vyžaduje, vypĺňa sa jedno písmeno/jedna číslica na políčko), šedé časti sú vyhradené pre príslušné orgány.

1. Vstup na územie EÚ a výstup z územia EÚ
Vyznačí sa odsek „pri vstupe na územie EÚ“, ak ide o vstup na územie Európskej únie v rámci cesty, ktorá začala mimo územia Európskej únie.
Vyznačí sa odsek „pri výstupe z územia EÚ“, ak ide o výstup z územia Európskej únie v rámci cesty, ktorá končí mimo územia Európskej únie. 
Pri vstupe na územie Európskej únie a výstupe z neho sa ohlásenie podáva aj v prípade, ak ide len o tranzit. V prípade potreby sa počas cesty podávajú ďalšie ohlásenia na ďalších hraničných priechodoch.

2. Osobné údaje osoby ohlasujúcej peňažné prostriedky v hotovosti
Uvedú sa údaje uvedené v doklade totožnosti (príslušné orgány môžu urobiť kópiu občianskeho preukazu a/alebo cestovných dokladov).
Osobné identifikačné číslo: uvedie sa daňové identifikačné číslo, číslo sociálneho poistenia alebo podobné jedinečné osobné identifikačné číslo.

3. Osobné údaje o vlastníkovi
Ak osoba uvedená v odseku 2 nie je vlastníkom peňažných prostriedkov v hotovosti, uvedú sa údaje o vlastníkovi. Vlastníkom môže byť fyzická osoba alebo právnická osoba. Vyznačí sa príslušný odsek a uvedú sa podrobné údaje. Uvedie sa identifikačné číslo pre DPH (daň z pridanej hodnoty), ak je k dispozícii.
Ak je viacero vlastníkov, v priložených tlačivách sa uvedú podrobné údaje o ostatných vlastníkoch. Na tento účel sa použijú ďalšie výtlačky tlačiva ohlásenia. Všetky informácie budú tvoriť jedno ohlásenie. Podpisujú sa všetky priložené strany.

4. Údaje o mene/obchodovateľných finančných nástrojoch
Uvedie sa presná suma každej meny a každého typu obchodovateľného finančného nástroja. Informácie sa uvedú v tejto forme: napríklad 10 358 eur alebo 17 501 USD alebo 19 471, 18 GBP alebo cestovné šeky v hodnote 15 000 eur.
Platí všeobecné pravidlo, že do vymedzenia pojmu peňažné prostriedky v hotovosti sa zahrnú všetky peňažné nástroje, ktoré je možné fyzicky anonymne previesť z jednej osoby na druhú. Vymedzenie pojmu peňažné prostriedky v hotovosti je uvedené na tejto strane v časti „Všeobecné informácie“.

5. Pôvod a plánované použitie peňažných prostriedkov v hotovosti/platobných prostriedkov
Pôvod: uvedie sa pôvod peňažných prostriedkov v hotovosti, napríklad, že boli nadobudnuté z titulu dedenia, z úspor, z predaja majetku atď. 
V stručnosti sa uvedie ich plánované použitie: napr. nadobudnutie majetku, investície atď.
Určeným príjemcom môže byť fyzická osoba alebo právnická osoba (napr. spoločnosť). Vyznačí sa  príslušný odsek a uvedú sa podrobné údaje.
Uvedie sa identifikačné číslo pre DPH (daň z pridanej hodnoty), ak je k dispozícii.
Ak je viacero určených príjemcov, v priložených tlačivách sa uvedú podrobné údaje o ostatných určených príjemcoch. Na tento účel sa použijú ďalšie výtlačky tlačiva ohlásenia. Všetky informácie budú tvoriť jedno ohlásenie. Podpisujú sa všetky priložené strany.

6. Údaje o preprave
Vyznačí sa „Letecká doprava“/ , ak ide o vstup na územie EÚ alebo o výstup z územia EÚ leteckou dopravou. Uvedie sa číslo letu alebo registračné číslo lietadla v odseku „Referenčné číslo“.
Vyznačí sa „Vodná doprava“/ , ak ide o vstup na územie EÚ alebo o výstup z územia EÚ vodnou dopravou. Uvedú sa údaje o plavebnej linke v odseku „Referenčné číslo“.
Vyznačí sa „Cestná doprava“/  , ak ide o vstup na územie EÚ alebo o výstup z územia EÚ akýmkoľvek cestným motorovým vozidlom (osobný automobil, autobus, nákladný automobil, motocykel atď.). Uvedie sa evidenčné číslo motorového vozidla a kód štátu, v ktorom je motorové vozidlo registrované, v odseku „Referenčné číslo“.
Vyznačí sa „Železničná doprava“/ , ak ide o vstup na územie EÚ alebo o výstup z územia EÚ železničnou dopravou. Uvedie sa typ vlaku a číslo vlaku v odseku „Referenčné číslo“.
Vyznačí sa „iné“, ak nebol použitý ani jeden z uvedených spôsobov prepravy (napr. chodci, cyklisti).

7. Podpis osoby ohlasujúcej peňažné prostriedky v hotovosti
Uvedie sa podpis a dátum. Na požiadanie sa vydáva potvrdená kópia ohlásenia.

3

Čl. II

Táto vyhláška nadobúda účinnosť 1. mája 2013.

Peter Kažimír 
podpredseda vlády a minister financií
Slovenskej republiky

4